**Cser László (1936 – 2017)**

Megrendülten állok itt Cser László hamvainál. Október 23-án lett volna 81 éves – ami mondhatnánk, szép kor – de mégis mindannyiunkat megdöbbentett halála, hiszen pár héttel korábban még együtt dolgoztunk, vidáman beszélgettünk. És amikor júniusban egy kisebb baleset, kéztörés után romlani kezdett az állapota, föl sem merült bennünk, hogy nem fog hamar talpra állni. Még egy héttel a halála előtt – akkor már jó ideje csak infúzión volt – is azt gondoltuk, nehéz a helyzet, de Ő ezt is meg fogja oldani! Mert kivételes képessége volt a problémák megoldására! Igen, most is, az utolsó napokban is, igyekezett a kezébe venni, elintézni, hogy azt a kezelést kapja, amiben ő bízott, hogy erőre kaphasson. De már késő volt: tüdőgyulladást kapott és a szíve megállt.

A Magyar Tudományos Akadémia Wigner Fizikai Kutatóközpontja nevében búcsúzom. Lévai Péter főigazgató és Czitrovszky Aladár intézetigazgató nevében is emlékezem. De persze elsősorban, mint közvetlen munkatárs és régi barát szólok. Cser Lacival – igen Cser Laci, mert mindenkinek Cser Laci volt – nagyon sok minden köt össze bennünket. 40 éve ismertük egymást. Mindketten a Moszkvai Lomonoszov Egyetem fizika karán tanultunk, 10 év különbséggel. Egy darabig a főnököm volt a Neutronfizikai Osztályán, majd később én lettem főnöke az SZFKI Neutronspektroszkópiai Osztályán. Hogy ki a főnök, persze soha nem volt érdekes, mindig az elérendő cél, az együtt végzett munka és közös siker számított. Öt és fél évtizeddel ezelőtt került a KFKI-ba, 1972 óta dolgozott a neutronkutatások területén, volt a Neutronfizikai Osztály vezetője, majd az MTA SZFKI igazgatóhelyettese, 1987-től címzetes egyetemi tanár, az ELTE professzora. Nyugdíjasként a Wigner-ben is haláláig aktívan dolgozott, publikált, doktoranduszokat vezetett. Még pár nappal halála előtt is üzent velem fiatal kollégánknak, hogyan számolja a mágneses kölcsönhatást a disszertáció egyik témájában.

A hetvenes években Dubnában dolgozott a Nobel-díjas Ilja Frank mellett, három évig a később Frankról elnevezett Laboratórium igazgatóhelyettese volt. A dubnai évek meghatározó élmény volt számára, nemzetközi kapcsolatok és sikerek forrása. A korán elhunyt baráttal, Jura Osztanyeviccsel együtt dolgozták ki a kisszögű neutronszórás repülési idő módszerét és lefektették a kollimációs és detektálási hossz arányának elvét, amit negyven éve változatlanul alkalmaznak a kisszögű berendezésekben és ráadásul ez az a neutronos módszer, amit ma a legtöbben, vagyis kutatók ezrei használnak. Másfelől, Cser Laci is mély nyomokat hagyott Dubnában: azon nagyon kevés külföldi tudós között van, akinek portréja az intézeti díszterem galériájának falán függ. Ottani barátai most megható szavakkal búcsúznak tőle személyes üzenetekben, a dubnai intézet honlapján, ill. az ottani újságban.

Cser Laci kiemelkedően eredményes és igen eredeti kutató, rendkívül sikeres tudomány-szervező és iskolateremtő egyéniség volt. Mintegy 300 tudományos művet publikált, többek között pl. az egyetlen átfogó magyar nyelvű könyvet a neutronszórásról. Fontosabb eredményi közül csak néhányat emelek ki: Az atomi felbontású neutron holográfia felismerése és a jelenség kísérleti igazolása; úttörő munkát végzett a biológiai makromolekulák szerkezetének és dinamikájának vizsgálatában (ebből készült az MTA doktori dolgozata); a dinamikus neutron radiográfia kidolgozása (szabadalmaztatása). Konferenciák rendszeres meghívott előadója, nemzetközi testületek, tudományos folyóiratok szerkesztőbizottsági tagja volt. 6 évig az Eötvös Loránd Fizikai Társulat főtitkár-helyetteseként is tevékenykedett. Tanítványai közül ma többen nagynevű nemzetközi kutatóintézetek vezető munkatársai.

Ezek fontos életrajzi adatok, rendesen dokumentálva. De ő ennél sokkal több volt, rendkívül színes és szeretetreméltó egyéniség. Élmény volt vele dolgozni, hihetetlen lényeglátása és problémamegoldó képessége óriási lexikális tudással párosult – ez adta azt a tökéletes biztonságot, amivel a neutronos, sőt általában fizikai feladatokat a vele dolgozó csapat kezelni tudta. Emlékszem egy esetre, amikor egy kéziratot kaptam referálásra, mondom neki, itt egy következtetés nekem gyanús, de nem jutok vele dűlőre. Másnap reggel már jön is a megoldással: Igen, a cikk szerzője a Marshall-Lovesey könyvre hivatkozik (ez a neutronosok Bibliája), de ott hibás egy levezetés, persze, hogy nem jó a cikk. Aztán a könyv következő kiadásában már kijavították a hibát. Cser Laci nagymesteri szinten sakkozott, talán éppen ezért mindig fantasztikus élmény volt vele együttgondolkodni, a sakkozói logika mentén számos érdekes megoldásra jutottunk. De nem csak az agya pörgött, minden péntek délután kint játszott a KFKI focipályán, még mostanában is. Persze sokat voltunk együtt a KFKI-n kívül is. Egy barátunk mondta egyszer: „Sikerült összehoznotok a világon a legnagyobb távolságot felölelő üzletet”. Valóban, egy argentin vállalaton keresztül szállítottunk neutronvezetőket Ausztráliába. Így aztán utaztunk együtt Patagóniába meg Sydney-be. 40 órás repülőút! De Cser Lacival egy picit sem unatkozhattál, minden szóba jött vele, nemcsak tudomány, hanem elképesztő olvasottsága folytán mindenről tudott és volt véleménye: történelem, politika, irodalom… Mindenre volt egy vicce. Nélküle hogy lesz ezután osztályértekezlet, ahol egy jó vicc mindig megalapozta a hangulatot?

Cser Laci nemcsak kiváló kutató, „atom-biztos” munkatárs, hanem egy emóciókkal teli Ember is volt. Mindennemű igazságtalanságot gyűlölt, ha ilyenek érintették, ezekben nagyon is harcos tudott lenni. Voltak elérhetetlen vágyai, mindig mondogatta: „Ha beüt egy nagy üzlet, veszek egy Lexus terepjárót”. Aztán persze maradt az öreg Renault-jánál. Másrész viszont nagyon is tudta élvezni, amit az élet napos oldalán talált..

Én azt gondolom, Cser Lacinak megadatott, amire azt mondják „a teljes élet”. Sikerekben nagyon gazdag öt évtizedes tudományos alkotói pálya zárult most le. Tudom, hogy voltak küzdelmek, el nem ért célok és még számos ötlet, amit szeretett volna megvalósítani, de ez eltörpül a sok-sok kiváló eredmény mellett. A teljes élet része, hogy munkája mellett mindig ott volt vele a család. 60 éves harmonikus házassága Irinával, valamint fiával, Andrással és a három lányunokájával szeretetben együtt töltött évek, rengeteg erőt és örömöt adtak neki. Az elmúlt 15 évben már jutott ideje arra is, hogy közelítsen a gyökerekhez, a hétvégéket Anna-völgyben töltötték Irinával, a szülői házban, amit felújított, gondozott. A falu életébe is visszatért. Itt is van a koszorú az ottani iskolától, amit az édesapjáról, mint volt igazgatóról neveztek el.

Cser Laci sugárzó szelleme, ugyanakkor közvetlen természete, kiváló humora, vidámsága és szórakoztató egyénisége vonzotta az embereket, sok-sok barátja, tisztelő ismerőse számára fog nagyon hiányozni. Búcsúzom Tőled, Cser Laci!

2017.08.09 dr. Rosta László